The Switch

Historia

The Switch perustettiin vuonna 2006 yhdistämällä kolme olemassaolevaa yritystä: Rotatek Finland (Lappeenranta), Verteco (Vaasa) ja Youtility (Hudson, Yhdysvallat). Viiden ensimmäisen toimintavuotensa aikana yrityksen työntekijöiden määrä kasvoi noin kahdestakymmenestä vajaaseen kolmeen sataan työntekijään.
Vuonna 2010 yhtiön liikevaihto oli 134 miljoonaa euroa ja liikevoitto 12,5 %.
Vuonna 2011 yhtiö työllisti 280 henkilöä Suomessa, Kiinassa, USA:ssa, Tanskassa, Intiassa, Espanjassa ja Saksassa, joista noin puolet työskenteli Vaasan tehtaalla. Yhtiön liikevaihto oli yli 134 miljoonaa euroa. Liikevoitto oli tuolloin lähes 10 prosenttia liikevaihdosta. Maaliskuussa 2011 yhdysvaltalainen American Superconductor Corporation teki esisopimuksen The Switchistä 190 miljoonan euron hintaan, mutta kauppa peruuntui talousvaikeuksien vuoksi Superconductorin ison kiinalaisen tilauksen peruuntuessa.
Vuonna 2012 The Switchin liikevaihto oli runsaat 43 miljoonaa ja tappio 9 miljoonaa. 
Kesällä 2013 kerrottiin kaupasta, jossa Vaasan tehtaiden piti toimittaa saksalaiselle Protakon-tuulivoimayhtiölle noin sadan miljoonan euron arvoiset laitteet. Syyskuussa 2013 The Switch alkoi tehdä yhteistyötä japanilaisen Yaskawan kanssa.
Tammikuussa 2014 The Switch kertoi laajentavansa meritekniikkaan. Sen valmistamista säätyvistä koneista on hyötyä niin laivapotkurijärjestelmissä, aaltovoimassa kuin teollisuudessakin. Ensimmäinen meriteknologian asiakas oli saksalainen DeWind, joka osti FusionDriven, silloisten markkinoiden pienimmän ja kevyimmän vaihteen ja generaattorin yhdistelmän, joka mahdollisti rakenteeltaan aiempaa kevyemmän tuuliturbiinin. Protakonin tekemä jättitilaus peruuntui keväällä 2014 sen mentyä konkurssiin. Heinäkuussa 2014 Vacon, Suomen Teollisuussijoitus ja oululaissijoittaja Veijo Karppisen johtama VNT Management Group myivät The Switchin japanilaiselle Yasakawalle.
Vuonna 2016 The Switch osti Wärtsilän taajuusmuuttajaliiketoiminnan, kuten merisovelluksiin suunnitellut keski- ja pienjännitteiset voimansiirrot. Kauppaan kuului yhtiön testauskeskus ja osia valmistuslaitoksista Stordissa, Norjassa. Kaupan myötä The Switchistä tuli Wärtsilän toimistusketjupartneri sähkö- ja automaatioliiketoiminnassa.

Organisaatio

The Switch valmistaa megawattiluokan kestomagneettigeneraattoreita ja tehonmuokkainpaketteja tuuliturbiineihin sekä muihin uusiutuvaa energiaa hyödyntäviin järjestelmiin.
Yhtiön pääkonttori sijaitsee Helsingissä ja tuotantolaitokset Suomessa Vaasassa ja Lappeenrannassa, Kiinan Pekingissä, Hangzhoussa ja Lu’anissa sekä Yhdysvaltojen Hudsonissa. Lisäksi The Switchillä on toimipisteitä Espanjassa (Barcelona), Intiassa (Chennai), Koreassa (Gumi-City), Saksassa (Hampuri), Kiinassa (Hongkong ja Shanghai) sekä Tanskassa (Silkeborg).

Tuotteet

The Switch on ollut tuulivoimassa pioneeri, joka on toimittanut kestomagneettigeneraattoriteknologiaa tuulivoimaloille. Yhtiön tekniikkaa on kehitetty yli 25 erilaiseen tuuliturbiinimalliin. Sen tuotteita käytetään tuulivoimaloiden ja meriteollisuuden lisäksi esimerkiksi paperikoneissa, kompressoreissa ja pumpuissa. Se on myös lisensioinut teknologiaansa, esimerkiksi Man Turbolle.
The Switch on keskittynyt kestomagneettiteknologiaan uusiutuvan energian alalla. Yritys valmistaa kolmen tyyppisiä kestomagneettigeneraattoreita: suuren ja keskisuuren pyörimisnopeuden generaattoreita sekä suoravetoisia (vaihteettomia) alhaisen pyörimisnopeuden generaattoreita. Teholtaan generaattorit ovat 1–9-megawattia. Lisäksi yritys valmistaa tehomuokkainpaketteja. 
The Switchin toimintamallina on mallitehdaskonsepti, joka mahdollistaa yrityksen tuotantoteknologiaan perustuvan rinnakkaisen valmistuksen eri tuotantolaitoksissa.